Ministri i Jashtëm i Kosovës, Enver Hoxhaj thotë se Prishtina do të përmbushë marrëveshjen mbi themelimin e Bashkësisë së komunave serbe, transmeton KosovaPost.
"Është në interesin tonë dhe në interesin e komunitetit serb në Kosovë, që të ketë një trup ku ata mund të mbështeten, ti koordinojë, t'ua përmirësojë jetën dhe t'i ndihmojë ata për t'u integruar në strukturat shtetërore të Kosovës, në politikë, ekonomi dhe shoqëri", tha Hoxhaj për televizionin N1.
Ai thotë se asociacioni duhet të krijohet në përputhje me bazat e marrëveshjes së Brukselit dhe vendimeve të Gjykatës Kushtetuese të Kosovës.
"Në Beograd, nganjëherë disa njerëz japin versione të gabuara në lidhje me qëllimin e këtij komuniteti", tha ai, duke përsëritur se Asociacioni nuk do të ketë kompetenca ekzekutive.
Duke folur për reagimin e BE-së, kur është fjala për trenin që është dashur të shkojë nga Beogradi -në Mitrovicë, Hoxhaj ka thënë se shefja e politikës së jashtme të BE-së, Federica Mogherini ka bërë gjënë e duhur duke e organizuar takimin mes Presidentit serb, Tomislav Nikoliq dhe Hashim Thaçit, si dhe kryeministrit Isa Mustafa dhe Aleksandar Vuçiq. /KosovaPost